Title: Komuniké
Author: MF_SR

Návrh komuniké

     Návrh zákona, ktorým sa mení zákon Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov v znení neskorších predpisov sa predkladá mimo plánu legislatívnych úloh vlády Slovenskej republiky na rok 2002.
     Potreba postupného priblíženia sadzieb spotrebnej dane k minimálnym sadzbám stanoveným v príslušnej smernici EÚ, ako aj nároky na výdavky zo štátneho rozpočtu v roku 2003 si vyžadujú čiastočnú novelu zákona o spotrebnej dani z tabaku a tabakových výrobkov, ktorej účinnosť sa navrhuje od 1. januára 2003. V predkladanej novele zákona sa navrhuje zvýšenie sadzieb spotrebnej dane u cigariet s dĺžkou do 70 mm vrátane, tabakového zvyšku, cigaretového tabaku na vlastnoručné šúľanie cigariet, ostatného tabaku na fajčenie, žuvacieho tabaku a šnupacieho tabaku, čo znamená ďalší krok k priblíženiu úrovne platných sadzieb dane k minimálnemu daňovému zaťaženiu ustanovenému smernicami Európskej únie.
 
Navrhovaným zvýšením sadzby spotrebnej dane z cigariet s dĺžkou do 70 mm vrátane z 0,70 Sk/kus na 0,90 Sk/kus, tabakového zvyšku zo 450,00 Sk/kg na 880,00 Sk/kg, cigaretového tabaku na vlastnoručné šúľanie cigariet z  560,00 Sk/kg na 1 000,00 Sk/kg, ostatného tabaku na fajčenie zo 450,00 Sk/kg na 880,00 Sk/kg a žuvacieho tabaku a šnupacieho tabaku z 450,00 Sk/kg na 880,00 Sk/kg sa dá očakávať zvýšenie príjmu štátneho rozpočtu o cca 1,6 miliardy Sk za predpokladu zachovania súčasnej spotreby a zrušenia § 20 a), ktorý bol doplnený poslaneckou novelou zákona o spotrebnej dani z tabaku a tabakových výrobkov v znení neskorších predpisov. Paragraf 20 a) má nadobudnúť účinnosť 1. januára 2003 a upravuje rozpočtové určenie výnosu dane, ktoré vecne patrí do zákona o štátnom rozpočte. Je potrebné upozorniť na skutočnosť, že úpravou sadzieb dane môže dôjsť k ovplyvneniu štruktúry spotreby cigariet.